Virallinen lehti nro C 219 , 30/07/1999 s. 0458



A4-0117/99 Päätöslauselma vetoomusvaliokunnan käsittelyistä Euroopan parlamentin istuntokaudella 1998 - 1999 Euroopan parlamentti, joka - ottaa huomioon työjärjestyksensä 156 - 158 artiklan ja erityisesti sen 157 artiklan 5 kohdan, - ottaa huomioon Euroopan unionista tehdyn sopimuksen ja erityisesti EY:n perustamissopimuksen 8 d ja 138 d artiklan, - ottaa huomioon, että Maastrichtin sopimuksessa vahvistettiin unionin kansalaisuuden yhteydessä vetoomusoikeutta koskevat säännöt, - ottaa huomioon, että Amsterdamin sopimuksessa vahvistetaan täysin vetoomusoikeus ja Euroopan oikeusasiamiehen tehtävä, - ottaa huomioon Euroopan oikeusasiamiehen vuosikertomuksen, - ottaa huomioon aikaisemmat vetoomuksista antamansa päätöslauselmat, erityisesti päätöslauselman vetoomusvaliokunnan käsittelyistä Euroopan parlamentin istuntokaudella 1997 - 1998 ((EYVL C 292, 21.9.1998, s. 167.)), - ottaa huomioon vetoomusvaliokunnan mietinnön (A4-0117/99), A. ottaa huomioon, että vetoomusoikeuden perustaminen vahvistaa Euroopan parlamentin harjoittamaa poliittista valvontaa mahdollistamalla sen, että merkittävistä puutteista yhteisön lainsäädännön noudattamisessa ilmoitetaan, B. ottaa huomioon tämän päätöslauselman perustana olevan mietinnön kattamana ajanjaksona vastaanotettujen vetoomusten lukumäärän ja vetoomusten määrän huomattavan kasvun vuoden 1987 jälkeen, jolloin parlamenttiin perustettiin erityinen vetoomusvaliokunta huolehtimaan esitetyistä vetoomuksista, C. katsoo, että vetoomusoikeudesta johtuen Euroopan parlamentilla on vastaavasti velvollisuus käsitellä vetoomukset mahdollisimman tehokkaasti komission ja parlamentin asiaankuuluvien elinten avulla, D. on tyytyväinen Euroopan parlamentin ja Euroopan oikeusasiamiehen välille syntyneestä läheisestä yhteistyöstä samalla, kun otetaan asianmukaisesti huomioon kullekin kuuluvat valtaoikeudet, mikä on edellytyksenä sen varmistamiselle, että unionin kansalaisuuteen kuuluvat perusoikeudet ovat täysin kansalaisten saatavilla, E. katsoo, että jäsenvaltioiden viranomaisten läheinen yhteistyö on tarpeen vetoomusten tehokkaan käsittelyn varmistamiseksi; 1. Toteaa jälleen, että perussopimuksiin sisältyvä vetoomusoikeus ei ole tärkeä ainoastaan unionin kansalaisille ja asukkaille vaan myös sen toimielimille, koska se tukee toimielinten yhteyttä kansalaisiin, heidän ongelmiinsa ja jokapäiväiseen elämäänsä; 2. Painottaa, että vetoomusoikeus lisää unionin kansalaisten mahdollisuuksia demokraattiseen osallistumiseen ja tiedonsaantiin, mikä tuo mukanaan myös sen, että Euroopan toimielinten on annettava kansalaisilleen vetoomusoikeutta koskevaa tietoa ja varmistettava, että oikeutta käyttäneet kansalaiset saavat täydet tiedot vetoomuksiensa seurannasta; 3. Tähdentää, että erityisen vetoomuksia käsittelevän parlamentaarisen valiokunnan olemassaolo on «perustuslaillisesti» tärkeää, koska se helpottaa parlamentin oikeutta valvoa, miten jäsenvaltiot ja niiden hallintoelimet, kuten sosiaaliturvasta vastaavat tahot, noudattavat yhteisön lainsäädäntöä; 4. Kiinnittää huomiota siihen, että poliittisen roolinsa ja vastuunsa kautta juuri parlamentti kokonaisuutena takaa Euroopan unionista tehdyssä sopimuksessa tunnustetun vetoomusoikeuden suoraan kansalaisille vastaten; 5. Painottaa tarvetta käsitellä vetoomukset mahdollisimman tehokkaasti ja perusteellisesti, jotta parlamentti voi parantaa yhteisön toimintalinjojen toteutuksen tarkkailua erityisesti sosiaaliturvan, ympäristökysymysten ja vapaan liikkumisen toteutumiseen liittyvissä kysymyksissä; 6. Korostaa, että uuden tietotekniikan laajempi käyttö mahdollistaisi parlamentin vastaanottamien vetoomusten käsittelyn tehokkaammalla ja tarkoituksenmukaisemmalla tavalla; muistuttaa, että parlamentin jo hyväksymä ehdotus sallia vetoomusten esittäminen Internetin kautta merkitsee tärkeää aloitetta sen helpottamiseksi, että Euroopan kansalaisille kuuluvat oikeudet ovat heidän saatavillaan unionissa; kehottaa asiaankuuluvia osastojaan varmistamaan, että vastaavat hallinto- ja tietojenkäsittelyjärjestelyt, erityisesti kansalaisille tarkoitettu vetoomustietokanta, otetaan nopeasti käyttöön; 7. Arvostaa erityisesti komission roolia vetoomusten käsittelyssä, mikä kuvastaa komission järkevää lähestymistapaa toimielinten välisiin suhteisiin ja on perustamissopimuksessa sille asetettujen velvoitteiden mukaista; se tekee yhteistyötä kaiken kaikkiaan tyydyttävästi ja luotettavasti saamiensa vetoomusten suhteen lähettämällä kirjalliset vastaukset valiokunnalle ja osallistumalla sen kokouksiin; kehottaa komissiota tekemään kaikkensa työn jatkamiseksi ja nopeuttamiseksi; kehottaa komissiota määrittämään selvästi vuosittaisessa yhteisön oikeuden soveltamista koskevassa kertomuksessaan tapaukset, joissa rikkomusmenettelyt (entinen perustamissopimuksen 169 artikla) aloitettiin vetoomusten pohjalta; 8. Pahoittelee, että neuvosto edelleenkin jättää huomiotta suurimman osan vetoomusvaliokunnan ilmoituksista, jotka koskevat vakavia puutteita yhteisön oikeuden toteutuksessa, samoin kuin tämän parlamentin kehotuksen neuvoston virkamiehille osallistua säännöllisesti valiokunnan kokouksiin; 9. Korostaa, että tämä osoittaa negatiivista suhtautumista Euroopan kansalaisten vetoomusoikeuteen ja on vastoin perustamissopimuksen 5 artiklan henkeä: «Jäsenvaltiot toteuttavat kaikki yleis- ja erityistoimenpiteet, jotka ovat aiheellisia tästä sopimuksesta tai yhteisön toimielinten säädöksistä johtuvien velvoitteiden täyttämisen varmistamiseksi ...»; 10. Korostaa jäsenvaltioiden tarvetta vastata kattavasti ja nopeasti tietoja ja toimia koskeviin pyyntöihin, jotka komissio on osoittanut niille ja jotka koskevat vetoomuksia; 11. Suosittelee voimakkaasti toimielinten välisten menettelysääntöjen hyväksymistä jäsenvaltioita edustavan neuvoston suorittaman vetoomusten seurannan suhteen; kiirehtii jäsenvaltioita hyväksymään neuvostossa yhteiset käytännesäännöt, jotka koskevat Euroopan unionin kansalaisten kanssa hoidettavia hallinnollisia asioita; 12. Kehottaa tiedotuksesta ja suhdetoiminnasta vastaavaa parlamentin pääosastoa ja pyytää tiedotuksesta, viestinnästä, kulttuuri- ja audiovisuaalialasta vastaavaa komission pääosastoa perustamaan kuhunkin jäsenvaltioon EU:n neuvontalinjan, jolla mahdollistetaan, että kansalaiset voivat paremmin hyödyntää EU:hun liittyviä oikeuksiaan; 13. Toistaa, että vetoomusoikeus antaa yksittäisille kansalaisille mahdollisuuden ilmoittaa tapauksista, joissa yhteisön oikeutta on rikottu; kehottaa komissiota parantamaan edelleen seurantatoimiaan perustamissopimuksen 169 artiklan mukaisesti; vaatii, että jäsenvaltiot parantavat toimiaan tapauksissa, joissa rikkomuksista on ilmoitettu; 14. Arvostaa sitä, että parlamentin valiokunnat noudattavat 14. heinäkuuta 1998 hyväksyttyjä suuntaviivoja, jotka koskevat vetoomusten käsittelyä pysyvissä valiokunnissa, ja ottavat huomioon niille tiedoksi tai lausuntoa tai jatkotoimia varten toimitetut vetoomukset, ja kehottaa niitä harkitsemaan tällaisten vetoomusten sisällyttämistä työohjelmaansa tarkoituksena löytää yleisiä ratkaisuja vetoomuksissa esitettyihin ongelmiin; 15. Painottaa, että vetoomusvaliokunnan ongelmaton ja vahva toiminta on välttämätöntä, koska Euroopan parlamentin asiasta vastaavana valiokuntana se varmistaa Euroopan unionista annetun (Maastrichtin) sopimuksen edellyttämän ja Amsterdamin sopimuksen vahvistaman kansalaisten oikeuden jättää vetoomuksia; 16. Tunnustaa, että vetoomusvaliokunta on parlamentin pysyvänä valiokuntana parhaiten pystynyt arvioimaan vetoomuksia, sillä suurin osa sen työstä on ollut vetoomusten tarkastelua, eikä se ole jakanut toimivaltaansa muille valiokunnille; tunnustaa kuitenkin, että sen työmenetelmien perinpohjainen tarkastelu on tarpeen, jotta jatkava erikoistunut vetoomusvaliokunta pystyy käsittelemään Euroopan unionin kansalaisten ja asukkaiden lähettämät vetoomukset entistä paremmin ja nopeammin; 17. Ehdottaa, että Euroopan parlamentin työjärjestystä muutetaan siten, että vetoomusvaliokunta on vastuussa oikeusasiamiehen kertomuksien arvioinnista; 18. Kehottaa puhemiestään välittämään tämän päätöslauselman ja valiokuntansa mietinnön komissiolle, neuvostolle, jäsenvaltioiden hallituksille ja parlamenteille sekä jäsenvaltioiden parlamenttien vetoomusvaliokunnille tai muille vastaaville valiokunnille, Euroopan oikeusasiamiehelle sekä jäsenvaltioiden oikeusasiamiehille tai vastaaville elimille.